之南豐道上寄介甫
作者：曾鞏
朝代：宋

paragraphs: 應逮冒煩暑，驅馳山水間。
泥泉沃渴肺，沙風吹汗顔。
疲驂喘沫白，殆僕負肩殷。
仰嗟旱雲高，俯愛芳陂潺。
空郵降塵榻，凈館排霞關。
城隍壯形勢，岡谷來回環。
紅芰姹相照，翠樹鬰可攀。
野苗雜青黄，雨露施尚慳。
巫覡謁群望，簫鼓鳴空山。
憂農非吾職，望歲竊所嘆。
憩當午日烈，行瞻月初彎。
星斗弄光彩，羅絡竈火斑。
跋履雖云倦，桑梓得暫還。
林僧授館舍，田客攀鞍鐶。
吾心本皎皎，彼詬徒{口顔}{口顔}。
方投定鑑照，即使征馬班。
相期木蘭楫，蕩漾窮川灣。